  Россиысь паралимпи комитетлэн пресс-службаез Анжелика Тихонова корреспондент Россиысь спортсменъёс Пекинын Паралимпи шудонъёсы нейтральной статусэн пыриськозы. Сыӵе пумкылъян 2-тӥ южтолэзе Калыккуспо паралимпи комитет кутӥз, ивортӥз Россиысь паралимпи комитетлэн пресс-службаез. « Россиысь паралимпи комитет вылэ сокем чурыт кылкутон юнматон мугъёс пумысен малпанъёсмес палэнтыса, ми Калыккуспо паралимпи комитетлэсь пумкылъянзэ санэ басьтӥськом но сое рос-прос быдэсъялом. <…> Ми оскиськом, Шудонъёс эшлыко, ог-огез валаса, гажаса ортчозы но секыт вакытъёсы но «паралимпи семья» веран омырез зуркатон гинэ ӧвӧл шуыса возьматозы » Павел Рожков, Россиысь паралимпи комитетлэн делегациезлэн кивалтӥсез Россиысь атлетъёс сяна, Белоруссиысь но спортсменъёс Паралимпи шудонъёсы нейтральной статусэн пыриськозы. Ваньзы соос Паралимпи флаген потозы. Дӥськутсы вылысь кун тодметъёссы ворсамын луыны кулэ. Со сяна, соослэсь утэм медальёссэс кунъёслэн чотазы уз лыдъялэ. Озьы ик Калыккуспо паралимпи комитет Россиын но Белоруссиын ортчоно вань ӵошатсконъёсты палэнтӥз. Соос пӧлын Дуннелэн но Европалэн чемпионатъёсыз, Дуннелэн кубокез понна вожвылъяськонъёс, Гран-приос но Дунне сериос. « Милям пумкылъянмы – со тужгес чурытэз кылкутытон, кыӵезэ ми  Калыккуспо паралимпи комитетлэн конституциез но куронъёсыз улсын юнматыны быгатӥськом. <…> Табере, куке пумкылъян кутэмын, мон возьмасько, ваньмыз пыриськись Йӧскалык паралдимпи комитетъёс нейтральной спортсменъёс шоры учкозы озьы ик, кызьы та Шудонъёсысь вань мукет спортсменъёс шоры » Эндрю Парсонс, Калыккуспо паралимпи комитетлэн тӧроез Тодэ вайытом, Паралимпи шудонъёс Пекинын 4-13 южтолэзе ортчозы. Ӵошатсконъёсы Удмуртиысь ньыль спортсменъёс мынӥзы. Тегъёс: Удмуртия Паралимпиада Китай Спорт Россия ВладиславЛекомцев  